สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันนี้
27 เม.ย. 2558

สำนักข่าวอินโฟเควสท์ รายงานสรุปภาวะตลาดหุ้นในภูมิภาคเอเชีย วันนี้
ดัชนีนิกเกอิตลาดหุ้นโตเกียวปิดลบในวันนี้ เนื่องจากนักลงทุนระมัดระวังการซื้อขายก่อนที่จะทราบผลการประชุมของธนาคารกลางสหรัฐ (เฟด) และธนาคารกลางญี่ปุ่น (บีโอเจ) รวมทั้งผลประกอบการของบริษัทเอกชนในญี่ปุ่น
สำนักข่าวเกียวโดรายงานว่า ดัชนีนิกเกอิปรับลง 36.72 จุด หรือ 0.18% ปิดที่ 19,983.32 จุด
 
ดัชนี S&amp;P/ASX 200 ตลาดหุ้นออสเตรเลียปิดตลาดวันนี้ปรับตัวสูงขึ้น เนื่องจากได้รับแรงหนุนจากหุ้นกลุ่มเหมือง ภายหลังจากที่ราคาสินค้าโภคภัณฑ์ปรับตัวสูงขึ้น
ดัชนี S&amp;P/ASX 200 บวก 49.40 จุด หรือ 0.83% ปิดที่ 5,982.70 จุด ส่วนดัชนี ALL ORDINARIES ตลาดหุ้นออสเตรเลียปิดวันนี้ที่ 5,954.80 จุด เพิ่มขึ้น 48.00 จุด, +0.81%
 
ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ทะยานขึ้น เนื่องจากตลาดขานรับการเดินหน้าเพื่อปฏิรูปหน่วยงานรัฐวิสาหกิจของรัฐบาลจีน
สำนักข่าวซินหัวรายงานว่า ดัชนีเซี่ยงไฮ้คอมโพสิตพุ่ง 133.71 จุด หรือ 3.04% ปิดที่ 4,527.40 จุด
 
ดัชนีคอมโพสิตตลาดหุ้นเกาหลีใต้ปรับตัวลง 0.1% เนื่องจากนักลงทุนวิตกกังวลเกี่ยวกับหนี้กรีซ หลังการเจรจาครั้งล่าสุดระหว่างกรีซและเจ้าหนี้คว้าน้ำเหลว ขณะที่เงินวอนแข็งค่าเมื่อเทียบดอลลาร์สหรัฐ
ดัชนีคอมโพสิตตลาหุ้นเกาหลีใต้ (KOSPI) ปรับตัวลง 2.26 จุด ปิดที่ 2,157.54 จูด โดยมีปริมาณการซื้อขายปานกลาง 386.14 ล้านหุ้น มูลค่า 6.11 ล้านล้านวอน (5.69 พันล้านดอลลาร์) โดยมีหุ้นบวกมากกว่าหุ้นลบในสัดส่วน 552 ต่อ 264
 
ดัชนีฮั่งเส็งตลาดหุ้นฮ่องกงปิดตลาดปรับตัวเพิ่มขึ้นในวันนี้ ตามทิศทางของตลาดหุ้นจีน หลังมีข่าวว่าคณะกรรมาธิการด้านบริหารและกำกับดูแลสินทรัพย์รัฐบาลของสภาแห่งรัฐจีน (SASAC) กำลังเดินหน้าปฏิรูปรัฐวิสาหกิจจีน (SOE) ส่วนกลาง และคาดว่าหน่วยงานรัฐวิสาหกิจจีนจะมีจำนวนลดลงเหลือ 40 แห่งผ่านการซื้อและควบรวมกิจการ (M&amp;A)
ดัชนีฮั่งเส็งเพิ่มขึ้น 372.61 จุด หรือ 1.33% ปิดวันนี้ที่ 28,433.59 จุด